חוק הבטחת הכנסה (תיקון מס' 51), התשע"ח-2017
הצעת חוק ממשלתית, הכנסת ה-20
פורסם: ספר החוקים, חוברת 2677, עמ' 85, 2017-12-28T00:00:00+02:00
קודם לתיקון לחוק הבטחת הכנסה, התשמ''א–1980, אמו של ילד הנמצא בהחזקתה וטרם מלאו לו שנתיים, או הורה עצמאי של ילד שנמצא עמו וטרם מלאו לו שנתיים היו זכאים לגמלה בלא חובת התיצבות בלשכת התעסוקה. לפי התיקון, הזכאות לגמלה ללא חובת התיצבות בלשכת התעסוקה תינתן להורהו של ילד שטרם מלאו לו שנתיים והילד בהחזקתו, אף אם אינו הורה עצמאי, ובלבד שאם הורי הילד הם בני זוג, תינתן הזכאות לאם, אלא אם כן בחרו שתינתן לבן הזוג השני. בני הזוג יוכלו לשנות את בחירתם רק אם חלפו שישה חודשים ממועד הבחירה הקודם. נוסף על כך, התיקון מאפשר לבני הזוג לקבוע לחשבונו של מי תועבר הגמלה, בעוד שלפני התיקון גמלה לבני זוג היתה מועברת לחשבונו של הבעל.